### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2018. július 12-i rendkívüli ülésére)

# TÁRGY: AZ 1. SZÁMÚ FELNŐTT FOGORVOSI KÖRZET MŰKÖDTETÉSE

Kiskőrös Város Önkormányzata Képviselő-testületének az egészségügyi alapellátás körzeteiről szóló 10/2016. (V.26.) önkormányzati rendelete szerint Kiskőrös város közigazgatási területén a Képviselő-testület 2018. május 1. napjától három felnőtt fogorvosi körzetet alakított ki.

Az 1. számú felnőtt fogorvosi körzet betöltetlen, az Egészségügyi, Gyermekjóléti és Szociális Intézmény (6200 Kiskőrös, Árpád u. 8.) működteti helyettesítő fogorvossal. A 2. számú felnőtt fogorvosi körzet területi ellátási kötelezettséggel történő működtetésére előszerződés jött létre Kiskőrös Város Önkormányzata és dr. Horváth Anna fogorvos, egyéni vállalkozó között a 64/2018. sz. Képv. testületi határozat alapján. A 3. számú felnőtt fogorvosi körzet fogászati feladatait dr. Szilágyi Sándor fogszakorvos látja el.

2018. május 1. napjától dr. Mina Anikó a 2. számú gyermek fogorvosi körzet fogszakorvosa látta el helyettesítéssel az 1. számú felnőtt fogorvosi körzet fogorvosi feladatait. Dr. Mina Anikó fogszakorvos 2018. június 29. napján bejelentette az Egészségügyi, Gyermekjóléti és Szociális Intézmény vezetőjének, hogy 2018. szeptember 30. napjáig tudja a helyettesítési feladatokat ellátni.

Dr. Horváth Anna és dr. Szilágyi Sándor fogszakorvosok úgy nyilatkoztak, hogy 2018. október 1. napjától vállalják az 1. számú felnőtt fogorvosi körzet helyettesítéssel történő ellátását.

A fentiek alapján a folyamatos betegellátás érdekében javaslom, hogy a Képviselő-testület a határozat-tervezet szerint döntsön.

**Kiskőrös, 2018. július 10.**

**Domonyi László sk.**

**polgármester**

#### HATÁROZAT-TERVEZET

A Képviselő-testület

1. egyetért azzal, hogy 2018. október 1. napjától az 1. számú felnőtt fogorvosi körzetet – legfeljebb az 1. számú felnőtt fogorvosi körzet működtetéséhez szükséges praxisjogot engedélyező határozat jogerőre emelkedésének napjáig - az Egészségügyi, Gyermekjóléti és Szociális Intézmény (6200 Kiskőrös, Árpád u. 8.) működtesse.
2. felkéri az Egészségügyi, Gyermekjóléti és Szociális Intézmény vezetőjét, hogy az 1. számú felnőtt fogorvosi körzet helyettesítéssel történő működtetéséhez a szükséges engedélyeket szerezze be és a helyettesítést ellátó fogorvosokkal – dr. Horváth Anna és dr. Szilágyi Sándor fogszakorvosokkal - a feladat ellátása tárgyában a feladat-ellátási megállapodást kösse meg.

**Felelős:** polgármester, Egészségügyi, Gyermekjóléti és Szociális Intézmény vezetője

**Határidő:** 2018. szeptember 30.